Vanjsko i unutrašnje uništavanje slobodnog i etičkog novinarstva i medija

(Brankica Petković, Mirovni institut, Ljubljana, za konferenciju CIN Crna Gora, 21. 2. 2018.)

Kada usred globalne krize održivosti i integriteta medija i novinarstva raspravljamo o istraživačkom novinarstvu, etici i slobodi medija u Crnoj Gori i našoj regiji trebamo biti svjesni da se nalazimo u procijepu dva rastuća trenda – jedan ide u smjeru povećanja kontrole nad medijima, pritisaka, ušutkavanja medija i novinara tj. ograničavanja sloboda; a drugi ide u smjeru urušavanja normativne, demokratske uloge medija zbog unutrašnjih nedostataka, vlastitog gubitka integritete medija i novinarstva usljed previše napravljenih kompromisa u modelu vlasništva i financiranja medija, profesionalne samoregulacije i autonomne uloge urednika i novinara.

Radi se o opasnom procijepu vanjskih uništavajućih pritisaka i napada na medije i novinarstvo i unutrašnjih procesa koji zanemaruju i ubijaju integritet medija, dignitet i etiku novinarske profesije. I tu se pojavljuje zajedničko pitanje u vezi sa vanjskim i unutrašnjih destruktivnim trendovima – tko će platiti cijenu za to, a s druge strane se pojavljuje još jedno važno pitanje povezano sa plaćanjem – tko će platiti ili tko treba platiti da bismo imali etičko novinarstvo, koji poslovni model da se uspostavi. Odnosno, kako je ovih dana na jednom našem sastanku novog projekta o promociji etičkih standarda rekao kolega Duško Vukotić – kako etički financirati etičko novinarstvo i medije?

Osvrnut ću se kratko na oba destruktivna trenda.

Postoji rastući trend stavljanja medija pod kontrolu i nametanja ograničenja slobodnom i nezavisnom novinarstvu, pristupu informacijama i događajima, ali i nasilnog ušutkavanje nezavisnih novinara ne samo u zemljama i regijama u kojima dominiraju autoritarna vodstva, već i u tzv. uspostavljenim demokracijama. O tome dramatično izvještavaju sve relevantne evropske i međunarodne organizacije koje prate poštivanje ljudskih prava i medijskih sloboda.

A stavljanje medija pod kontrolu potiče kulturu straha, podjele i mržnje. Iskustvo iz ratova u bivšoj Jugoslaviji jasno je pokazalo da su kontrolirani mediji bili podstrekači sukoba, ratne propagande, nasilne etničke i političke podjele i zločina iz mržnje. Slobodni, nezavisni mediji i novinari koji su se borili za opstanak u takvim okolnostima, su prakticirali mirotvorno novinarstvo, borili se protiv manipulativnog karaktera agresivne nacionalističke politike i otkrivali ratne zločine.

Mi smo dužni odgovoriti na trend onemogućavanja slobodnog i kritičkog novinarstva i sve većih i složenijih oblika kontrole medija, te na praksu i politiku korištenja medija i informacijske tehnologije za uništavanje naših društava i demokracije. U te uništavajuće trendove ubrajam i koncentraciju medijskog vlasništva koja je ostala bez odgovarajućeg političkog i regulatornog odgovora kako bi se zaštitilo nezavisno novinarstvo od gotovo neograničene moći medijskih korporacija i njihovih korumpiranih odnosa sa vladama.

Moramo se zaustaviti i razmisliti zašto se to događa i tko ima moć da zaustavi te trendove. Po mom mišljenju podcjenjujemo ulogu građana i ne bavimo se dovoljno nastojanjima da se poveća apetit gradjana za etičko, profesionalno novinarstvo, za mirotvorno novinarstvo i istraživačko novinarstvo. Na kraju krajeva, oni glasaju hoće li političke stranke i politički čelnici koji zatiru medijske slobode izgubiti ili sačuvati vlast. Po mom mišljenju, vlade i političari koji vrše medijsku kontrolu i zastrašuju i ušutkavaju kritičko novinarstvo i novinare rade protiv interesa i prosperiteta svojih naroda i protiv mira i sigurnosti.

Osvrnula bih se na još jednu temu – na politiku organiziranog laganja kao prijetnju normativnoj, demokratskoj ulozi medija, ali i miru i sigurnosti. Politika organiziranog laganja, krivotvorenja činjenica, uključujući i povijesne činjenice, možemo to nazvati i propagandom, još je jedan rastući trend koji koristi medijske i informacijske tehnologije za uništavanje naših društava i demokracija. Kao što je Hannah Arendt opsežno razrađivala u svojim djelima, politika organiziranog laganja nije nova pojava u političkoj i javnoj komunikaciji u Evropi. No, ponovni uspon i rast ovakve poltike i globalnog suparništva na ovom području vrlo je zabrinjavajuće. Tome se je potrebno suprotstaviti na razini država i u međunarodnoj zajednici i uložiti sve napore i sredstva za zaštitu i podršku produkciji profesionalnog, etičkog novinarstva, uključujući materijalnu i pravnu podršku, sve sa ciljem da bi se omogućilo novinarskim redakcijama da rastu, a ne da se smanjuju, da se im omogući da povećaju resurse za provjeru činjenica, za terenski rad, reportaže, analize i istraživanja, za dopisništva i izvještavanje o događanjima u svijetu, pružajući građanima pouzdane informacije i analize utemeljene na znanju, i koje se suprotstavljaju politici organiziranog laganja, nasilju, predrasudama i nejednakosti.

Naglasila bih da diljem naše regije postoje centri istraživačkog novinarstva i istraživački novinari koji tragaju i kopaju po činjenicama koje centri moći kriju od građana; postoje novinari koji nam sistematično prezentiraju slučajeve zloupotreba vlasti, organiziranog kriminala i korupcije, ali i otkrivaju ekstremističke grupacije u regiji. Mnogo tih novinara i vodećih osoba tih istraživačkih novinarskih centara i produkcija su žene. Oni i one rade za našu demokraciju i mir. Ipak, često su izloženi prijetnjama i napadima, a napadači ostaju nepoznati i nekažnjeni.

I ponekad mi se čini kada promatram ovaj rastući trend kontrole medija i svakodnevnih izvještaja o prijetnjama, napadima i nasilju nad novinarima ne samo u našoj regiji nego diljem Evrope i svijeta da smo usred rata protiv slobodnog novinarstva, gdje se ponekad može teško vidjeti razlika između kriminalaca i političara u tome kako oni percipiraju novinare, kako se odnose prema njima i kako ih uzimaju na metu.

S druge strane procijepa u kojem se nalazimo je trend unutrašnjeg urušavanja profesionalnog i etičkog novinarstva i medija, gdje su sami novinari i urednici dozvolili da se standarde profesije ne poštuje, da padne zid koji je štitio uredničku autonomiju od unutrašnjih prijetnji novinarskim standardima koje dolaze od vlasnika i marketinga.

U nedavnom regionalnom projektu Opservatorij medija u jugoistočnoj Evropi smo proučavali sistemske i strukturne razloge za porazno stanje integriteta medija i novinarstva, a ovog pitanja unutrašnjeg urušavanja smo se dotakli kroz istraživanje položaja i uloge urednika. To istraživanje je napravljeno i u Crnoj Gori pored još pet država u regiji, a u regionalnoj, komparativnoj analizi smo ustvrdili da je nužno da urednici ponovo uspostave svoju ulogu zaštitnika profesionalnog integriteta novinarstva i medija. U istraživanju u šest država se pokazalo da je odustnost odnosno prazno mjesto urednika koji pronosi i štiti čast novinarske profesije u svom mediju od vanjskih i unutrašnjih izazova i pritisaka jedna od glavnih prepreka i glavnih problema sa integritetom medija. Servilnost prema vlasnicima i njihovim političkim saveznicima je česta oznaka kojom su naše analize opisivale urednike – to da su urednici sami postali i svoje novinare doveli u položaj da su sredstvo i oružje vlasnika i njihovih političkih patrona, da vode njihove ratove i obračune, služe njihovim političkim i ekonomskim interesima i zloupotrebljavaju novinarstvo i medije za promociju partikularnih interesa i diskvalifikaciju oponenata. A tu onda više ne govorimo o novinarstvu, to nema veze sa novinarstvom, nego se tu radi o zloupotrebi javnog komuniciranja i časne profesije za privatne, partikularne interese koji uništavaju ono što je zajednički, javni interes.

Zaključila bih da urednici histroijski imaju glavnu ulogu u zaštiti temeljnih načela novinarstva, a da se ta uloga gubi ili se izgubila, da ne postoje, ili ih bar ja ne vidim, inicijative unutar same medijske i novinarske zajednice da se urednici udruže oko zaštite svog položaja (jer i njihov ekonomski i pravni položaj često nije uređen, izloženi su napadima i prijetnjama), oko izgradnje i zaštite svoje etičke i zaštitničke uloge kad je riječ o profesionalnim standardima i interesu javnosti. Ništa i nitko ne radi na tome, kronično nedostaje kritična refleksija i angažman da se ponovo osmisli etička uloga urednika. A kada se urednici zajednički pobune, za što imamo nekoliko primjera u regiji (u javnom RTV servisu na Kosovu protiv nametanja neetičkih uredničkih odluka od strane menadžmenta, u zajedničkom otporu urednika televizijskih kanala u Albaniji protiv obaveze da emitiraju dostavljene, gotove snimke sa stranačkih skupova u predizbornoj kampanji itd.) dolazi do emancipatornih pomaka i za novinarsku zajednicu i za građanstvo. Urednici tvrde da ne postoje sistemski uvjeti da bi ostvarili ulogu zaštitnika integriteta novinarstva i medija, da su izloženi velikim pritiscima i ograničenjima, ali tko će ukazati na taj problem i otpočeti borbu ako ne upravo oni koji su izloženi takvim uvjetima, pogubnim za njih i za društvo.